Kviečiame studentus teikti prašymus valstybės remiamoms paskoloms gauti

Valstybinis studijų fondas skelbia valstybės remiamų paskolų studijų kainai sumokėti, gyvenimo išlaidoms, dalinėms studijoms pagal tarptautines (tarpžinybines) sutartis pavasario semestrą gauti prašymų teikimo pradžią. **Prašymų – anketų teikimo pradžia – 2021 m. vasario 8 d.** (8:00 val.), **pabaiga – 2021 m. kovo 5 d.** (15 val.).

Numatoma studentų, kuriems bus siūloma sudaryti paskolų sutartis, **sąrašų paskelbimo data – 2021 m. kovo 23 d.**

Vadovaujantis Valstybės paskolų ir valstybės remiamų paskolų studentams suteikimo, administravimo ir grąžinimo tvarkos aprašu, Lietuvos aukštųjų mokyklų studentams ***pavasario semestre*** bus teikiamos šios valstybės remiamos paskolos:

* *paskolos studijų kainai sumokėti* (šios paskolos suma per vienerius studijų metus negali viršyti studento už einamuosius studijų metus mokamos studijų kainos ar jos dalies);
* *paskolos gyvenimo išlaidoms* (šios paskolos suma per vienerius studijų metus negali viršyti 2 000 Eur);
* *paskolos dalinėms studijoms pagal tarptautines (tarpžinybines) sutartis* (šios paskolos suma per vienerius studijų metus negali viršyti 2 400 Eur).

Paskolos gavėjo bendra gautų paskolų suma, neįskaitant palūkanų, negali būti didesnė nei 385 BSI (bazinės socialinės išmokos) dydžiai (15 400 Eur).

**Studentai**, **pageidaujantys gauti aukščiau minėtas paskolas, turi adresu** <https://studentai.vsf.lt/studentai/> **užpildyti prašymus – anketas**.

Daugiau informacijos apie valstybės remiamas paskolas: <http://vsf.lrv.lt/lt/studentams/vrpaskolos>